Критеријуми оцењивањa из српског језика и књижевности

Оцена представља објективну и поуздану меру остварености прописаних циљева, исхода учења, стандарда постигнућа и развијених компетенција, као и напредовања и развоја ученика и показатељ је квалитета и ефикасности заједничког рада наставника, ученика и школе у целини.

Оцена је јавна и саопштава се ученику одмах по спроведеном поступку оцењивања, са образложењем.

Оценом се изражава:

1) оствареност циљева, као и прописаних, односно прилагођених стандарда постигнућа, достизање исхода и степена развијености компетенција у току савладавања програма предмета;

2) ангажовање ученика у настави;

3) напредовање у односу на претходни период;

4) препорука за даље напредовање ученика.

Ученици добијају оцене за писане провере знања и за усмене одговоре.

У складу са Правилницима о оцењивању, успех ученика на усменим проверама знања се вреднује на следећи начин:

Одличан (5) Ученик на постављено питање одговара самостално, показује висок ниво познавања градива, одговара на потпитања наставника без помоћи наставникаи самостално повезује знања уводећи и појмове и појаве које се тичу других предмета, или на начин који показује висок степен развијености међупредметних компетенција. Успешно рашава задатке на свим нивоима постигнућа и своја знања успешно актуализује и повезује са стварним примерима из живота.

 Ученик чита са разумевањем различите врсте књижевних дела. Самостално уме да одреди књижевни род и врсту, усваја и препознаје термине и стилске фигуре; аргументовано и критички анализира обрађени текст; повезује и примењује стечена знања на новим текстовима (тема, порука, главни и споредни мотиви, особине ликова, вредновање поступака ликова, узрочнопоследично низање мотива и друго). Редовно чита домаћу лектиру и учествује у интерпретацији. На часовима је увек активан и учествује у анализи нових текстова, чита све задато и служи се осталим изворима знања. Ученик у потпуности са разумевањем усваја наставне садржаје из граматике и на примерима показује да уме потпуно самостално да примени стечена знања. Говорну поруку изговара потпуном и правилном реченицом и врло успешно самостално говори напамет одабране одломке или књижевне текстове, прича, препричава и описује и показује логичну и емоционалну изражајност у свим облицима говорних вежби (и на теме из свакодневног живота и о доживљају књижевног дела). Писмени радови су садржајно разрађени, тачно написани, композицијски утемељени, занимљиви, креативни и маштовити. Самостално проналази тражене информације у тексту

Врлодобар (4) Ученик самостално одговара на питања, уз минималну помоћ и погрешке, добро познаје појмове који се тичу градива, не лута по теми постављеног питања, самостално одговара на потпитања која даје наставник, или уз малу помоћ наставника. Успешно решава задатке на свим нивоима постигнућа уз малу помоћ наставника.

Ученик чита са разумевањем различите врсте књижевних дела (и остале типове текстова) и углавном самостално уме да опише свој доживљај. . Самостално уме да одреди књижевни род и врсту, готово у потпуности усваја и препознаје термине и стилске фигуре; аргументовано и критички анализира обрађени текст; углавном самостално повезује и примењује стечена знања на новим текстовима (тема, порука, главни и споредни мотиви, особине ликова, вредновање поступака ликова, узрочнопоследично низање мотива и друго). Редовно чита домаћу лектиру и учествује у интерпретацији. На часовима је активан и учествује у анализи нових текстова, најчешће чита све задато и служи се осталим изворима знања. Ученик готово у потпуности са разумевањем усваја наставне садржаје из граматике и на примерима показује да уме углавном без грешке да примени стечена знања. Говорну поруку изговара потпуном и правилном реченицом и успешно самостално говори напамет одабране одломке или књижевне текстове, прича, препричава и описује и углавном показује логичну и емоционалну изражајност у свим облицима говорних вежби (и на теме из свакодневног живота и о доживљају књижевног дела). Писмени радови су садржајно разрађени, углавном тачно написани, композицијски утемељени. Самостално проналази тражене информације у тексту.

Добар (3) Ученик познаје градиво, уме да препозна појмове који се тичу градива и да их репродујкује. Уз помоћ наставника уме да одговори на потпитања, али често греши. Не открива узрочнопоследичне везе и не може самостално да закључи о њима. Одговара на питања основног нивоа и решава задатке које је наставник већ давао на часу. Показује занимање и труди се, упркос слабијим резултатима.

Ученик чита различите врсте књижевних дела (и остале типове текстова) и делимично уме да опише свој доживљај. Самостално уме да одреди књижевни род и обично му је потребна помоћ при одређивању врсте. Уз подстицај и помоћ наставника одређује неке елементе композиције. Зна карактеристике народне и ауторске књижевности. Зна дефиниције већине стилских фигура, а уз помоћ наставника или вршњака препознаје их у тексту. Делимично усваја књижевнотеоријске термине и појмове. Понекад учествује у интерпретацији књижевног дела на часу. У већини случајева чита домаћу лектиру и понекад учествује у интерпретацији. На часовима је понекад активан, понекад чита све задато и ретко користи додатне изворе знања. Ученик уме да дефинише неке наставне садржаје из граматике (наведене уз оцене (5) и (4)), памти их и репродукује, али не учи редовно, па греши у примени стечених знања. Зна већину основних правописних правила и делимично их примењује у писаним радовима. Уме да одговори на питања, али реченице нису граматички и правописно тачне (питања отвореног типа). Правилно изговара гласове и понекад греши у наглашавању речи, интонирању реченице и читању наглас. Говорну поруку, одабране одломке или књижевне текстове који се уче напамет, препричава и описује уз помоћ наставника у свим облицима говорних вежби (и на теме из свакодневног живота и о доживљају књижевног дела). Писмени радови су делимично садржајно разрађени, делимично тачно написани, композицијски утемељени. Уз помоћ наставника проналази тражене информације у тексту

Довољан (2) Ученик може набројати, именовати или уз помоћ наставника дефинисати основне појмове, али му је потребно подсећање и усмеравање у одговорима, навођење на тачна решења. Уз помоћ наставника је у стању да реши задатке основног нивоа. Отежано повезује дате чињенице и често греши у примени знања.

Ученик лоше чита различите врсте књижевних дела (и остале типове текстова) и понекад делимично уме да опише свој доживљај. Понекад уз помоћ наставника уме да одреди књижевни род и стално му је потребна помоћ при одређивању врсте. И поред подстицаја и навођења на одговоре ретко одређује неке елементе композиције. Разликује народну од ауторске књижевности. Препознаје неке књижевнотеоријске појмове уз подстицај и помоћ наставника. У већини случајева не чита домаћу лектиру и ретко учествује у интерпретацији. На часовима је ретко активан. Ученик ретко уме да дефинише наставне садржаје из граматике, делимично их памти и репродукује, али ретко учи, па не уме да примени стечена знања. Прави веће правописне и граматичке грешке. Потребна је стална помоћ наставника. Углавном правилно изговара гласове, а дешава се да греши у наглашавању речи, интонирању реченице и читању наглас. Ретко успева да формулише говорну поруку, да каже одабране одломке или књижевне текстове који се уче напамет, да препричава и описује и поред помоћи наставника у свим облицима говорних вежби (и на теме из свакодневног живота и о доживљају књижевног дела). Писмени радови су логички неповезани и садржајно сиромашни, али у вези са темом; имају више већих правописних, граматичких и стилских грешака, али поштују форму.

Недовољан (1) Ученик није савладао појмове које садржи тема коју одговара, не показује интересовање да уз помоћ наставника пронађе одговоре.

Ученик нема развијено интересовање за читање и ни уз константну подршку и помоћ не учествује у интерпретацији. Нема основна књижевнотеоријска знања, а због лошег читања не разуме текст. Не чита домаћу лектиру и не учествује у интерпретацији. На часовима је неактиван. Ученик није усвојио наставне садржаје из граматике, не препознаје граматичке категорије. Нема предзнања, па тешко прати наставу, пасиван је и незаинтересован. Не користи помоћ и не прихвата савете наставника. Не успева да формулише говорну поруку, да каже одабране одломке или књижевне текстове који се уче напамет, да препричава и описује и поред помоћи наставника у свим облицима говорних вежби (и на теме из свакодневног живота и о доживљају књижевног дела). Писмени радови су логички неповезани и садржајно сиромашни и нису у вези са темом. Не поштује правописну и граматичку норму. Тешко се изражава. Техника читања је незадовољавајућа.

Критеријуми за вредновање писмених задатака

5 – 4 Потпуно разрађена тема и доведена до краја; Детаљи су значајни за тему и има их у довољној мери (грађа је богата и адекватна);

Грађа је организовано изложена. Одабрана грађа има видљиву и логичну језчко-смисаону повезаност. Подела грађе на уже мисаоне целине је сврсисходна и оправдана.Свака реченица је нова мисао, без понављања, осим када се јавља као таутологија, чиме се стилски оправдава. Мисли се развијају прогресивно, напредујући према пуном одговору на тему.

Богата и примерена лексика (разноврсност и оригиналност у избору речи и оквирима књижевног стандарда или функције датог језичког изражавања. Синтаксички јасно обликовање исказа (јасна и прецизна реченица, прилагодљивост облику казивања – субјективан или објективан однос према датој предметности, без сувушног или недовољног у реченичној структури). Поштовање правописних правила на високом нивоу.

Чист, прегледан и уредан задатак

3 Основна идеја није довољно развијена; Недовољно јасно и прегледно саопштена; Недовољно грађе (непоткрепљено, уопштено);

Логичност редоследа излагања није поштована у довољној мери. Подела на пасусе је у неким случајевима неоправдана и механичка. Мисли се не развијају прогресивно и има много понављања и враћања.

Сиромашан лексички фонд, употреба речи непознатог и неадекватног значења. Честа употреба фраза које немју своје стилско оправдање, устаљеност израза, понављања речи. Синтаксички коректно, али компликовано обликовање исказа (непотребно дуга и мање јасна реченица, нижа прилагођеност форми приповедања – субјективан или објективан однос према датој предметности. Погрешно писање слова, речи и интерпункције, недоследности у писању негације, гласовних промена.

Задатак има мрље и жврљотине које нарушавају изглед текста, али не утичу на читљивост.

2 – 1 Основна идеја саопштена је сиромашним речником; Грађа или њени делови нису у вези са темом;

Несређена и нејасна форма приповедања, која губи ток или га нема. Тешко се стиче слика о целовитости текста, описивање је неадекватно. Мисао нејасна и неразвијена, нема јасних целина.

Језик недефинисан и сиромашан, неоправдана употреба колоквијализама и неадекватно употребљеног жаргона. Избор речи без логичког разлога и унутрашње логике текста. Нејасно и компликовано, правописно некоректно. Понављање неправилних језичких облика (грешке у писању негације, гласовних промена, облика речи, употреба малог и великог слова. Недопустиве грешке у односу на узраст ученика и ниво функционалне писмености.

Неуредан и нечитак задатак.

Предлог за оцењивање тестова: да би ученик добио довољну оцену потребно је да на писаној провери знања оствари између 45 и 50% тачних одговора (у зависности од тежине теста, градива које се проверава и капацитета одељења). Код примене радних свески следити упутства приређивача тестова.

Ученик може добити оцену одличан (5) и за израду разних паноа, презентација, учешћа на такмичењима, конкурсима, појединим секцијама, активностима у школи и сл. Ученици који раде по прилагођеном или измењеном програму у оквиру ИОП-а имају другачији критеријум оцењивања. Он није исти за све ученике и зависи од потреба и постигнућа ученика који раде по овом програму, а прилагођава се индивидуализованом раду сваког ученика појединачно.